Jekk qatt kien hemm bżonn ta' turija li dan huwa l-partit li għandu għal qalbu l-ħaddiem u l-batut, il-baġit huwa prova ċara ta' dan. L-istatut tal-partit jgħid li l-Partit Laburista huwa organizazzjoni politika li tiġbor fiha persuni bi ħsieb progressiv, imsejjes fuq prinċipji soċjalisti demokratiċi, li jaħdem għal soċjetà inklussiva li tipprovdi xogħol għal kulħadd, isseħħ il-ġustizzja soċjali u li s-saħħa tal-istess soċjetà, titkejjel mill-progress ta' dawk l-iktar dgħajfa fost il-membri tagħha. U dan huwa dak li qegħdin nagħmlu. Illum ħa nsemmi biss tnejn minnhom. L-anzjani u l-persuni b'diżabilità fuq pedestall Ħabib tiegħi anzjan minn Ħal Qormi qalli li meta kien żagħżugħ, fi żmien meta Gvern Laburista ried jintroduċi l-pensjonijiet f'pajjiżna, in-Nazzjonalisti kienu jgħidu li jekk tagħti l-flus lill-anzjani, dawn imorru jilagħbuhom u jużawhom biex jiskru. Għalhekk nista' nifhem għaliex f'25 sena Gvernijiet Nazzjonalisti qatt ma żiedu l-pensjonijiet. Il-PN minn dejjem kien kontra li l-pensjonanti jieħdu pensjoni u fil-ħsieb tagħhom għadhom kontra sal-lum. Qalli wkoll li kien Gvern Laburista li kien ħareġ lill-persuni b'diżabilità mill-kantina! X'differenza hux. Aħna lill-anzjani u lill-persuni b'diżabilità tellajniehom fuq pedestall! Wara li s-sena l-oħra introduċejna l-pensjoni minima issa din se terġa' tiżdied b'€4 fil-ġimgħa jew €208 fis-sena. 22,000 pensjonant se jiggwadanjaw minn massimu ta' €585 fis-sentejn li ġejjin grazzi għall-miżura tat-tneħħija tal-income tax fuq pensjonanti li jaqilgħu sa €13,000. Ħa nżidu wkoll il-pensjoni tad-diżabilità u nagħtu l-kartuna r-roża għal sena mhux għal tliet xhur. Daħħalna miżura oħra ta' rifużjoni tat-taxxa mid-dħul tad-dividends. Minħabba s-sitwazzjoni ekonomika fl-Ewropa, il-bonds sikuri qegħdin joffru rati ta' imgħax baxxi ħafna u għalhekk ħafna pensjonanti qegħdin jirriskjaw dak li jkunu faddlu għal imgħax ftit iktar għoli. Ħsibna għal dawn ukoll u għalhekk il-Gvern ħa jkun qiegħed joħroġ government savings bonds indirizzati għall-pensjonanti fejn l-imgħax se jkun aktar vantaġġjuż mir-rati kummerċjali offruti bħalissa mill-banek. Ma waqafniex hemm, ħsibna wkoll f'dawn id-9,500 koppja miżżewġa li għandhom pensjoni waħda u li bħalissa ma jħallsux taxxa, dawn se jingħataw żieda fl-allowance supplemetari u se terġa' tingħata l-għotja ta' €300 lil dawk li għandhom aktar minn 75 sena. Il-bonus li introduċejna s-sena l-oħra għall-anzjani li m'għandhomx biżżejjed kontribuzzjonijiet li jikkwalifikaw għall-pensjoni, se jiżdied b'€50. Permezz ta' din il-miżura se jkunu qed jibbenefikaw 12,500 persuna illi l-maġġoranza tagħhom huma nisa. Daħħalna miżura oħra għal dawn li kienu jieħdu pensjoni inqas għaliex kienu nisa. Dawn ħa jkunu qegħdin jieħdu żieda ta' €1,040 fis-sena. Aħna rridu nippremjaw lil dawk li jieħdu ħsieb l-anzjani tagħna u għalhekk żidna l-pensjoni tal-wens b'€1,820 fis-sena. Housing – pjaga soċjali Il-ġimgħa l-oħra waqt li kont qiegħed nara l-kostitwenti ġewwa l-uffiċċju Ħal Luqa ġiet tkellimni mara b'żewġt itfal żgħar. Qabadni l-biki. Mara m'għandhiex għejxa ta' lejla u qaltli li ilha tistenna post tal-housing tmintax-il sena. Grazzi għall-miżura taċ-child care u l-In-Work Benefit din il-mara ħarġet taħdem però xorta m'għandhiex flus u garanzija ta' xogħol sabiex tkun tista' tieħu loan u tixtri post. Jekk mhux se jgħinha l-Gvern ħa tispiċċa barra t-triq. Is-settur tal-housing in-Nazzjonalisti għamluh farsa. Abbużi sfrenati. Dejn kbir fuq l-awtorità, lista tal-fuq minn 3,000 ruħ u postijiet xejn. Dan il-Gvern mill-ewwel beda bi proġett sabiex is-sena d-dieħla jinbnew l-ewwel units. Però ma nistgħux nibqgħu nistennew sena oħra. Dawn in-nies għandhom bżonn l-għajnuna issa. Huwa għalhekk li se nkunu qegħdin nirduppjaw is-sussidju tal-kera sa massimu ta' €166 fix-xahar, total ta' €2,000 fis-sena. Kap tal-Oppożizzjoni stordut! Ħabib tiegħi Żebbuġi qalli stordejtuh lil Simon b'dan il-baġit. Sinċerament ma jinteressanix minn x'għamel dan il-baġit lill-Kap tal-Oppożizzjoni; li jinteressani li bħala Gvern Laburista nkomplu noħolqu l-ġid ħalli nkunu nistgħu nqassmuh kif xieraq, u hekk se nkomplu nagħmlu.